Skala 2

Skala 2 eller spor 2 er modeltog i størrelsesforholdet 1:22,5. Standardsporvidden svarende til normalspor (1435 mm) er på 64 mm, men i praksis er sporvidden 45 mm svarende til meterspor (1000 mm) væsentligt mere udbredt. Denne variant kaldes for skala 2m eller spor 2m men markedsføres også af flere producenter som skala G eller spor G, hvor G står for det tyske ord groß, stor. Ved skala G gås dog af og til på kompromis med størrelsesforholdet, idet nogle modeller er forstørrede udgaver af tog, der i virkeligheden kører på 750 eller 760 mm sporvidde eller modsat er formindskede udgaver af tog til normalspor.

Oprindeligt blev skalaen betegnet med romertal II og omtales som sådan stadig i den europæiske organisation MOROP's NEM-normer. Til daglig bruges dog også arabertal 2.

Udbredelse og historie 
Grundet størrelsen og dermed pladsbehovet er skala 2 og især 2m mest udbredt som havebaner, dvs. baner anlagt integreret i eller ved en have, hvor der er det nødvendige frirum. Faste indendørs modeljernbaneanlæg er i modsætning til mindre skalaer derimod ikke så udbredt, da selv et forholdsvis lille anlæg hurtigt bliver ret stort. En del vælger dog her at gå sammen i modeljernbaneklubber, der kan leje den nødvendige plads og deltage på udstillinger.

At det især er metersporvarianten skala 2m og den tillempede skala G, der er udbredt, skyldes navnlig firmaet LGB, der i 1968 fik vejrbestandige tog og spor til skala G på programmet. Efterfølgende er andre firmaer som Piko, Peco og Bachmann kommet til. Normalspor er derimod ikke så udbredt, så folk der ønsker at dyrke denne er i højere grad henvist til at bygge selv. Siden starten af 1980'erne er der dog også lavet professionelle modeller til normalspor af bl.a. det tyske firma Magnus.

Sporvidder 

Den europæiske organisation MOROP har medtaget nedenstående sporvidder for skala 2 i deres NEM-normer. Organisationens amerikanske modstykke National Model Railroad Association (NMRA) bruger lidt andre definitioner og betegnelser.

Navnlig for skala 2m med sporvidden 45 mm gælder, at normerne skal tages med et vist forbehold. LGB og flere andre producenter bruger således egne firmanormer med størrelsesforhold varierende fra 1:24 til 1:29 og bruger derfor også i stedet betegnelsen skala G. Og ved de officielle normer gælder der forskellige opfattelser på tværs af Atlanterhavet. I de europæiske NEM-normerne skal sporvidden 45 mm forstås som svarende meterspor i størrelsesforholdet 1:22,5, om end det også kan dække både større og mindre virkelige spirvidder. Hos NMRA går man til gengæld ud fra sporvidden 3 fod men med størrelsesforholdene 1:20,3 (Skala Fn3 eller skala G), 1:22,5 (skala G) og 1:24 (skala G)

I praksis bruges sporvidden 45 mm dog også på det europæiske kontinent til tog, der rettelig burde være til skala 2e med 32 mm sporvidde. Det er er tog, der i virkeligheden kører på f.eks. tyske og østrigske smalsporsbaner med en sporvidde på 750 mm eller lignende, men som bare ikke produceres til den tilsvarende sporvidde i model. I stedet laver f.eks. LGB modeller af damplokomotiverne Stainz og Reihe U til sporvidden 45 mm, der som nævnt ovenfor egentlig er beregnet til tog, der i virkeligheden kører på meterspor, til trods for at de to nævnte lokomotiver i virkeligheden er bygget til den noget smallere 760 mm sporvidde.

I Storbritannien er skala 2e til gengæld udbredt, idet man her dog typisk taler om 16 mm scale, hvor 16 mm i model svarer til 1 fod (304,8 mm) i virkeligheden ved størrelsesforholdet 1:19,05. Et betydeligt antal damplokomotiver til denne skala drives i øvrigt med ægte damp, modeller der bl.a. produceres af Mamod.

Endeligt bør det i øvrigt bemærkes, at sporvidden 45 mm er den samme som for normalspor til spor 1 (1:32), der ligeledes kan bruges til havebaner. Det sker derfor af og til, at folk lader togene til de forskellige skalaer køre på samme spor.

Eksterne henvisninger

Noter 

Modeljernbane